"Nordjysk Spor" hedder den nye regionale afdeling, der er ved at starte op. Foreningen er for voksne med senfølger af seksuelle overgreb. Målet er at synliggøre senfølgerne efter overgreb i barndommen, og medvirke til, at mennesker med senfølger kan mødes. - Der er et stort behov i Nordjylland. Vi har oplevet en kæmpe interesse fra både folk, der har oplevet overgreb og fra deres pårørende og andre, siger Helle Borrowman, der er formand i Landsforeningen Spor. Nordjysk Spor holder det første cafémøde d. 12.maj 2014 i De Frivilliges Hus i Aalborg. - Der er ikke tilstrækkelig viden om senfølger, så det her er en mulighed for at mødes med ligesindede og dele erfaringer under fortrolige og trygge forhold, siger Helle Borrowman. Listen over mulige senfølger er lang. Det kan både være fysiske, psykiske og sociale problemer. Senfølgerne rammer ifølge foreningen 60 procent af de mennesker, der har været udsat for seksuelle overgreb i barndommen. I voksenlivet kan det give udfordringer som bl.a. problemer med at være på arbejdsmarkedet og få familielivet til at fungere. Du kan læse mere om Nordjysk Spor HER

Referat:
Landsforeningen Spor opretter ny afdeling i Nordjylland. Behovet for et sted at mødes er stort, oplever foreningen.